Predkladacia  správa

	Vláda Slovenskej republiky svojím uznesením č. 169 zo dňa 21. februára 2001 prijatého k “Správe  o plnení úlohy B. 2 uznesenia vlády SR č. 753/1999” uložila ministrovi dopravy, pôšt  a telekomunikácií a ministrovi vnútra 
	
          podľa bodu C. 1.
	v spolupráci s Ministerstvom financií Slovenskej republiky požiadať Ministerstvo financií Ruskej federácie o spoluprácu pri zabezpečení realizácie dovozu zostávajúcej časti lietadlovej techniky podľa schváleného kontraktu č. 102/009.

           podľa bodu C. 2.
           v súlade s mandátnou zmluvou pokračovať prostredníctvom Slovenských aerolínií, a. s. v rokovaniach s OOO FRC AOA Aviakor Samara vo veci dodávok zostávajúcej časti lietadlovej techniky podľa schváleného kontraktu č. 102/009.

	Minister vnútra Slovenskej republiky je podľa uvedených úloh spoluzodpovedný za zabezpečenie zostávajúcej časti lietadlovej techniky podľa kontraktu č. 102/009, ktorý bol spracovaný na zabezpečenie lietadla TU-154M-Salón na prepravu ústavných činiteľov z prostriedkov čiastočného zníženia zadlženosti RF voči SR. Kontrakt č. 103/007 bol spracovaný na dodávku ďalších troch lietadiel TU-154M v prospech Ministerstva dopravy, pôšt                     a telekomunikácií Slovenskej republiky.

	Predmetné kontrakty zabezpečovali Slovenské aerolínie, a. s. na základe zmluvy s dodávateľom na ruskej strane, a to OOO FRC AOA Aviakor Samara a mandátnych zmlúv uzatvorených s Ministerstvom vnútra Slovenskej republiky a Ministerstvom dopravy, pôšt              a telekomunikácií SR.

	Na zrušenie je navrhnutá časť úloh súvisiaca s kontraktom č. 102/009, uzatvoreného medzi Slovenskými aerolíniami, a s.  a spoločnosťou FRC Aviakor Samara, Ruská federácia z týchto dôvodov :

Kontrakt č. 102/009 bol uzatvorený   na sumu 20.501.327 USD. Z uvedenej sumy Slovenské aerolínie, a. s. ako mandatár bez vedomia a súhlasu Ministerstva vnútra Slovenskej   republiky ako mandanta súhlasili s odpísaním finančnej čiastky 19 364 162,44 USD z účtov zadlženosti vedených v ČSOB Praha. Nezabezpečenie časti kontraktu pozostávajúcej                         z nedodaných tovarov a služieb predstavujú sumu vo výške  1 137 164,56 USD. 

	V ďalšom uvádzame, že z odpísanej sumy ktorá bola Ministerstvu vnútra Slovenskej republiky aj vyfakturovaná  (19 364 162,44 USD ) neboli  dodané tovary a služby  v hodnote ďalších 1 717 747,07 USD. Uvedený finančný objem predstavuje nedodané komponenty lietadla               a pozemného vybavenia, resp. dodané, ale z titulu nevykonaných montážnych prác do súčasného obdobia nefunkčné.

          Vyfakturované a nedodané boli položky podľa Prílohy č. 5 kontraktu č. 102/009, a to :
        -  od dátumu výroby nebol oživený systém “SELCAL” od spoločnosti Motorola,
        -  od    dátumu   výroby   nebola   ukončená   montáž   a   oživenie  audio – systému,  
        -  do   súčasnej doby  nie  je    zabudovaná   tretia   krátkovlnná   rádiostanica s kriptovacím 
           a faxovým zariadením.

        Taktiež do  súčasnej doby nebola  riešená  reklamácia  kvality  vonkajšieho náteru lietadla,   uplatnená pri preberacom konaní (protokol z 18. 3. 1998), pričom nekvalita náteru  vychádza         z nedodržania technológie, ktorá bola požadovaná v bode 5 prílohy č. 1 kontraktu  č. 102/009.

	Na základe uvedeného Ministerstvo vnútra Slovenskej republiky po dôkladnej analýze  realizácie predmetného kontraktu do súčasného obdobia nevyhovelo žiadosti Slovenských aerolínií, a. s.  o predĺženie mandátnej zmluvy a v zmysle čl. 6.4. bola ukončená jej platnosť  uplynutím lehoty uvedenej čl. 2 tejto zmluvy t.j. 30. 6. 2001. Toto opatrenie bolo prijaté               na základe skutočnosti, že Slovenské aerolínie, a. s., pri plnení kontraktu č. 102/009 si ako mandatár neplnil povinnosti vyplývajúce predovšetkým z § 567, ods. 2 zákona č. 513/1991 Z. z. v znení neskorších predpisov, resp. z čl. 2, ods. 3.2 mandátnej zmluvy č. SLL/T/063/00  t. j., že sa neriadil pokynmi Ministerstva vnútra Slovenskej republiky  ako mandanta a napriek mnohým rokovaniam, požiadavkám a urgenciám mu neoznamoval okolnosti, ktoré následne mali podstatný vplyv na zmenu kvality dodaného lietadla TU 154M-Salón. 

	K tejto problematike ďalej uvádzame, že na základe osobných konzultácií s ČSOB Praha nám bolo potvrdené, že oprávnenie na odpis z účtov zadĺženosti pre Slovenské aerolínie a. s. vydalo Ministerstvo financií Slovenskej republiky. S ohľadom na skutočnosti, že išlo  o  pozíciu mandatára zo zmluvného vzťahu, ako aj skutočnosti, že z účtov zadĺženosti odpisujú len ústredne orgány, to bolo neštandardné  riešenie. 

	V snahe riešiť túto problematiku Ministerstvo vnútra Slovenskej republiky listom Č.p.:VS-10-79/OM-2-2001 zo dňa  9. 5. 2001 oznámilo Ministerstvu financií Slovenskej republiky celý priebeh realizácie kontraktu s uvedením presného vecného a finančného vyjadrenia nedodaných častí lietadlovej techniky a požiadalo o súčinnosť pri riešení tohto problému.                                                    

	Na základe týchto podkladov Ministerstvo financií Slovenskej republiky listom                č. 9295/2001-93 zo dňa 7. 6. 2001 požiadalo Ministerstvo financií Ruskej federácie                      o zabezpečenie realizácie nedodanej časti lietadlovej techniky pre Ministerstvo vnútra Slovenskej republiky podľa kontraktu  č. 102/009.

	Oficiálne stanovisko Ministerstva financií Ruskej federácie  k tejto požiadavke nebolo rezortu Ministerstva vnútra Slovenskej republiky doposiaľ doručené ani oznámené. 	

	Ministerstvo financií Slovenskej republiky  dňa 14. 6. 2002 zorganizovalo k tejto problematike pracovné rokovanie za účasti kompetentných zástupcov Ministerstva vnútra Slovenskej republiky, Ministerstva dopravy, pôšt  a telekomunikácii Slovenskej republiky            a Slovenských aerolínií, a.s.. Na rokovaní bol predložený návrh na dovybavenie lietadla             TU 154M - Salón  v správe Ministerstva vnútra Slovenskej republiky, a to  v  nedodaných položkách podľa pôvodného kontraktu č. 102/009, ako aj ďalších troch lietadiel v správe Ministerstva dopravy, pôšt a telekomunikácií podľa pôvodného kontraktu č. 103/009, prostredníctvom kontraktu uzatvoreného so spoločnosťou Aviaspecsnabženie. 

	Predložený návrh, Ministerstvo vnútra Slovenskej republiky , ktorému  bol daný  formálne k dispozícii až na samotnom pracovnom rokovaní so žiadosťou o okamžité stanovisko neakceptovalo, keďže neobsahoval konkrétnu špecifikáciu nedodaných položiek podľa jednotlivých kontraktov 102/009 a 103/009    a ani ceny jednotlivých položiek. Problematický bol aj navrhovaný dodávateľ - Aviaspecsnabženie, keďže išlo o typ spoločnosti založenej fyzickou osobou z hodnotou svojho základného imania 314 USD. Obdobný typ spoločnosti bol                 aj  pôvodný dodávateľ FRC Aviakor Samara, ktorý je v súčasnom období v likvidácií a výškou svojho základného imania nebol  schopný garantovať dodávku  takej veľkej finančnej hodnoty. Zo skúseností pri plnení kontraktu 102/009 sa opäť značne problematické  javilo udeľovanie súhlasu na odpisy z účtov zadĺženosti pre ČSOB Praha. Slovenské aerolínie, a. s. na predmetnom rokovaní taktiež nepredložili akceptáciu tejto spoločnosti kompetentnými orgánmi Ruskej federácie.

	Toto stanovisko Ministerstvo vnútra Slovenskej republiky predložilo Ministerstvu financií Slovenskej republiky bezprostredne po ukončení rokovania s tým, aby sa hľadalo riešenie pre vyčlenenie finančných prostriedkov ešte v roku v roku 2002, na ktorých základe by                     si Ministerstvo vnútra Slovenskej republiky nedodanú časť lietadlovej techniky z kontraktu             č. 102/009 zabezpečilo samostatne.
   
Do súčasného obdobia Ministerstvo vnútra Slovenskej republiky nemá oficiálnu informáciu o stave zabezpečenia tejto nedodanej lietadlovej techniky, resp. o alternatívnych možnostiach riešenia tohto problému.

Z uvedeného vyplýva, že Ministerstvo vnútra Slovenskej republiky vykonalo možné opatrenia pre splnenie  kontraktu 102/009. Avšak na základe  už uvádzaných dôvodov, t. j ukončením mandátnej zmluvy so Slovenskými aerolíniami, a. s., likvidáciou dodávateľa          FRC Aviakor Samara, Ruská federácia a na následnú neujasnenosť vlastníckych  vzťahov výrobcu lietadla, oficiálnou deklaráciou ruskej strany o prefinancovaní celého objemu kontraktu zo strany Ministerstva financií Ruskej federácie, ako aj na základe skutočnosti, že súhlas na odpis z účtov zadĺženosti bol Ministerstvom financií Slovenskej republiky vydaný Slovenským aerolíniám, a. s.,  úlohy C.1.  a C.2. z uznesenia vlády SR č. 169 zo dňa 21. 2. 2001 nie je minister vnútra  vecne kompetentný  zabezpečiť. 

V týchto súvislostiach, aj s ohľadom na pomerne nízky zostatok finančných prostriedkov v rámci čiastočného zníženie zadlženosti RF voči SR navrhujeme, aby Ministerstvo financií Slovenskej republiky  ako kompetentný subjekt, ktorý udelil Slovenským aerolíniám, a. s.  súhlas k odpisu z účtov zadĺženosti vo vzťahu k realizácií kontraktu č. 102/009, požadoval aj zdôvodnenie súčasného stavu a prijal opatrenia na zabezpečenie chýbajúcej časti lietadlovej techniky, a to vo vzťahu k Slovenským aerolíniám, a. s., ako aj k Ministerstvu financií Ruskej federácie. Ministerstvo vnútra Slovenskej republiky poskytne pri zabezpečovaní týchto úloh účinnú spoluprácu. 

Jediným možným riešením je dosiahnutie dohody o vyčlenení zodpovedajúcej finančnej čiastky z prostriedkov čiastočného zníženia zadlženosti na rok 2003, a to samostatne na kontrakt   č. 102/009 pre Ministerstvo vnútra Slovenskej republiky a samostatne na kontrakt č. 103/009 pre Ministerstvo dopravy, pôšt a telekomunikácií Slovenskej republiky . V takomto prípade Ministerstvo vnútra Slovenskej republiky  zabezpečí  chýbajúce časti dodávok  a služieb priamo    s výrobcom, bez ďalšieho zmluvného medzičlánku, resp. prostredníctvom dovozcu, ktorý bude akceptovateľný slovenskou aj ruskou stranou .

S cieľom doriešenia tejto problematiky ( ide o závažné nedostatky, ktoré majú vplyv na kvalitu, bezpečnosť  a kultúru cestovania v lietadle, slúžiacom  na prepravu ústavných činiteľov),  navrhujeme zrušiť úlohy C.1. a C.2. z uznesenia vlády SR č. 169   zo dňa 21. 2. 2001 k správe      o plnení úlohy B. 2 uznesenia vlády SR č. 753/1999 pre  ministra vnútra,  keďže nie je  vecne  kompetentný tieto zabezpečiť .	
	
Navrhovaná zmena nemá finančný, ekonomický, environmentálny vplyv ani vplyv na zamestnanosť.